<classify> WAZIRI Mkuu Kassim Majaliwa amevitaka Vyombo vya Ulinzi na Usalama kuimarisha mshikamano ili mwenendo wa usimamizi wa rasilimali madini usaidie kuimarisha uchumi.Aidha, amevitaka vyombo hivyo kutumia weledi na utashi kuhakikisha vinaweka mazingira bora katika maeneo yao yatakayowezesha kuvutia wawekezaji.Waziri Mkuu ameyasema hayo leo jijini Dodoma wakati akifunga rasmi Semina ya siku mbili iliyoshirikisha Wizara ya Madini, Vyombo vya ulinzi na usalama kutoka mikoa yote nchini pamoja na wadau wa madini iliyolenga katika kuimarisha usimamizi na udhibiti wa rasilimali madini.Majaliwa amewataka maofisa madini kote nchini kuimarisha ushirikiano na wadau pamoja na vyombo vya ulinzi ili kuwezesha shughuli za madini kutelekelezwa kikamilifu.Katika hatua nyingine, amevitaka vyombo hivyo kuacha matumizi ya lugha za jazba na zinazokatisha tamaa pindi inapotokea changamoto na kuvitaka kutoa nafasi za kujieleza ili kuendelea kuwatia moyo wawekezaji.Hatutaki kuona wawekezaji wanatuibia lakini kuna njia zinazofaa kuchukuliwa wakati wa kushughulikia masuala haya. Tumieni sheria, kanuni na miongozo mahususi iliyowekwa katika kusimamia sekta hii, alisema Waziri Mkuu.Hatahivyo, amevitaka vyombo hivyo kujenga mazingira rafiki ya kazi, kuaminiana na kufanyakazi kwa umoja na ushirikiano huku vikizingatia nafasi na taaluma za wengine wanaohudumu kwenye sekta ya madini.Akizungumzia semina hiyo, Waziri wa Madini Dotto Biteko alimweleza Waziri Mkuu kuwa ni hatua ya mwanzo ya kujenga mazingira ya kuvutia mitaji ya uwekezaji katika sekta ya madini kutoka ndani na nje ya nchi na kwamba kukutana huko kumesaidia kujenga uelewa wa pamoja katika kuimarisha usimamizi wa sekta ya madini.Semina hiyo ni ya kwanza kufanyika nchini kati ya Wizara ya Madini na Vyombo vya Ulinzi na Usalama.  <topic>: KITAIFA 